
קיצוץ הקרניים לעגלות במשק החלב.

היו"ר אברהם פורז:

	אני מתכבד לפתוח את ישיבת הוועדה. על סדר יומנו: קיצוץ הקרניים לעגלות במשק החלב. אני לא יודע מי מכם צפה בכתבת הטלוויזיה ששודרה אבל אני צפיתי בה.  בעקבות הכתבה אני מקיים את הדיון. הסיבה לדיון היא מכיוון שזה לא נראה דבר חריג אלא דבר רווח. מכיוון שהדבר רווח ובלתי נסבל, צריך לפעול על-מנת שלא יחזור על עצמו. בקיבוץ גת טוענים שככה עושים כולם. מה יש למועצת החלב לומר בעניין?

אבשלום דולב:

	מועצת החלב לא מופקדת על הנושא, היא עוסקת בחלב.

היו"ר אברהם פורז:

	האם אתם שולחים וטרינריים על-מנת לבדוק ברפתות?

אבשלום דולב:

	המועצה איננה רשות מוסמכת על פי חוק לעסוק בנושא הזה. מי שמטפל בזה אלה שירותי הוטרינריה של ישראל, והחקלאי שנותן טיפול לפרות.

היו"ר אברהם פורז:

	מה תפקידה של מועצת החלב?

אבשלום דולב:

	תפקידה של מועצת החלב הוא לנהל את משק החלב של ישראל.

היו"ר אברהם פורז:

	דהיינו?

אבשלום דולב:

	לעסוק בכל הנושא שקשור לתכנון משק החלב, שקשור למניעת חוסרים ועודפים, ולהסדיר את העניין על פי חוק. בעיקרון, מועצת החלב סבורה שבכל מערכת כמו המערכת הזאת חייבים לנהוג על-פי החוק, והחקלאים צריכים לנהוג בהתאם למה שהחוק מנחה אותם. לעניין זה החוק הוא השירותים הוטרינריים. 

היו"ר אברהם פורז:

	מי שמפקח על הרפתות במקומות השונים זה השירותים הווטרינריים, לא אתם?

אבשלום דולב:

	נכון. 

היו"ר אברהם פורז:

	האם "תנובה" מקיימת פיקוח ברפתות.

אפרי רייקין:

	אנחנו לא מקיימים פיקוח ברפתות.

היו"ר אברהם פורז:

	איך אתם יודעים, למשל, שהחלב לא מהול במים?

אפרי רייקין:

	בודקים את זה בכניסה למחלבה.

היו"ר אברהם פורז:

	איך אתם מבטיחים שבעל החיים לא חולה?

אפרי רייקין:

	אנחנו תלויים בפיקוח של השירותים הווטרינריים.

משה חיימוביץ:

	כל הנושא של פיקוח על מחלות בעלי חיים הוא בידיים של השירותים הווטרינריים. כל פעילות של כל רופא וטרינר בשדה, כלומר טיפול בבעלי חיים, היא גם בפיקוח של רופא וטרינר של השירותים הווטרינריים. העמדה של השירותים הווטרינריים בנושא של התאכזרות בבעלי חיים היא מאוד מוגדרת ונמצאת בחוק צער בעלי חיים. כתוב שם מה מותר ומה אסור. 

היו"ר אברהם פורז:

	החוק קובע באופן כללי שאסור להתאכזר. השאלה היא אם קיצוץ קרניים בלי הרדמה מקובל עליכם.

משה חיימוביץ:

	לא מקובל עלינו. בנושא הזה גם יצא חוזר. כל רופא וטרינר יודע מה חובתו, מה מותר ומה אסור. 

היו"ר אברהם פורז:

	מה שקרה שם היה חריג או שבמקרה הם נתפסו?

משה חיימוביץ:

	עגלים לא מטופלים בזה, כי כעבור 11,12 חודשים הם יוצאים לבתי מטבחיים. מתוך 50% עגלות אנחנו מדברים על 20% שכדאי לתחזק. הן  מטופלות על ידי משחה שמורחים אותה 3,4 ימים מהלידה. יש מקרים מועטים שנשארת קרן, ואז מזריקים הרדמה מקומית ומסירים אותה. הקרן הזאת מסוכנת למי שמטפל בה, ומסוכנת לבעלי חיים אחרים. אני לא חושב שאם המשק היה פונה לכל רופא וטרינר הוא לא היה עושה את זה עם הרדמה.

היו"ר אברהם פורז:

	למה טענו שם שאסור להרדים?
משה חיימוביץ:

	מי שלא רופא וטרינר על פי חוק רופאים וטרינרים, אסור לו לעסוק בדבר כמו הזרקה, או לעשות הליך שהוא ניתוח לכל דבר.

היו"ר אברהם פורז:

	אבל קיצוץ קרניים זה ניתוח. מי שעשה את זה עבר עבירה של עיסוק ברפואה ללא רשיון.

משה חיימוביץ:

	נכון. 

היו"ר אברהם פורז:

	מר דותן, תרשום בפניך שיש כאן גם עניין של עיסוק ברפואה וטרינרית ללא רשיון, מעבר לעניין של ההתאכזרות. המשחה פותרת את הבעיה?

משה חיימוביץ:

	המשחה פותרת את הבעיה. כל הרפתנים יודעים את זה. בכל המשק יכולות להיות 3,4 עגלות עם קרניים. זה בדרך כלל קורה לרפתן צעיר שעוד לא למד למרוח את המשחה, אבל זה נדיר מאוד.

אבשלום וילן:

	לא ראיתי את הכתבה. כאחד שנמצא במקצוע הזה למעלה מ-25 שנה, אני אומר לך שהדברים יצאו מכל פרופורציה. מה שאמר כאן ד"ר חיימוביץ הוא הנכון: תמיד מורחים את העגלות. אני הייתי מוריד את הקרניים בהרדמה, עם רופא וטרינר. אם אתה לא עושה את זה אז הן  פוצעות אחת את השנייה. המדובר ב3,4 מקרים בשנה בכל עדר. מדברים פה על כמה קבלנים שעובדים בניגוד להנחיות. יצא מכתב של ד"ר ניר, שעל פיו כולם כפופים להנחיות שלו ולהנחיות של השירות הווטרינרי. 

היו"ר אברהם פורז:

	מישהו בקיבוץ יודע שזה קבלן בלי רשיון ואף על פי כן הוא מזמין אותו.

אבשלום וילן:

	אתה אמרת בשידור "זה עצוב מאוד שזה קורה בתנועת הקיבוצים.." 

היו"ר אברהם פורז:

	נכון. 

אבשלום וילן:

	תפסת מקרה נקודתי. אני שייך לתנועת הקיבוצים, אני 25 שנה רפתן ותמיד עשו את זה עם וטרינרים. ההכללות האלו הן פופוליסטיות וזולות, אבל אתה קיבלת כותרת. אתה ויושב-ראש התנועה שלי רצתם למשטרת קריית-גת, למרות שיש פה מכתב מקיבוץ גת שאומר שהם יעשו על פי מכתבו של ד"ר ניר, המפקח על השירותים הווטרינריים.

היו"ר אברהם פורז:

	איך אתה מסביר את זה שמי שהיה אחראי על הרפת נתן יד להזמנת אנשים בלי רישיון, בלי להקפיד?

אבשלום וילן:

	הוא עבר עבירה. אני לא בא להגן על המקרה. אני נגד ההכללה.

היו"ר אברהם פורז:

	ואמרו שזה נעשה כדי לחסוך 35 שקלים.

אבשלום וילן:

	אני עבדתי עם בקר הרבה מאוד שנים. אתה מזעיק וטרינר כשיש לך המלטה קשה. לפעמים כאשר וטרינר לא יכול להגיע בשבת כי הוא עמוס, אתה נאלץ לעזור לפרה ממליטה אף על פי שאתה לא וטרינר.

היו"ר אברהם פורז:

	כן, אבל זה..

אבשלום וילן:

	סלח לי, זה סבל שהוא פי 10 לפרה.

היו"ר אברהם פורז:

	זה כמו שיולדת יולדת באמבולנס ונהג האמבולנס הוא לא גניקולוג. פה אנחנו מדברים על דבר יזום.

אבשלום וילן:

	תבוא איתי פעם למשוך בהמלטה קשה ותראה איזה סבל. צריכים להיות מאוד מקצועיים. אני לא יודע אם היית פעם בבית מטבחיים, אבל על פי דיני הדת היהודית שחיטה כשרה היא שחיטה לא פשוטה לבני הבקר.

היו"ר אברהם פורז:

	אם נוכל אז נטפל גם בזה.

אבשלום וילן:

	אני חושב שאסור לגרום סבל מיותר לחיות, אבל מפה עד לעליהום שנוצר רב המרחק. אם היית אומר לא לגדל בני-בקר, לא לשתות חלב..

היו"ר אברהם פורז:

	את זה לא אמרתי.

אבשלום וילן:

	אם היית מעביר ביקורת נקודתית על הסרת קרניים שלא על פי חוק..

נחום לנגנטל:

	ההנחיות לגבי קיצוץ קרניים ידועות?

היו"ר אברהם פורז:

	כנראה הן חצי ידועות.

אבשלום וילן:

	לא נכון. מעולם לא הכנסתי קבלנים, תמיד עבדתי עם ווטרינרים. אמר לך ד"ר חיימוביץ שיש 3 מקרים בשנה שהמשחה לא תופסת. לפה בא "חאפר"..

היו"ר אברהם פורז:

	אבל הקיבוץ הזמין "חאפר". למה הקיבוץ לא הזמין וטרינר? בשביל לחסוך 200 או 500 שקל?

אבשלום וילן:

	אז קיבוץ מסויים עבר עבירה, אבל הוא התנצל, שינה את דרכיו. בגלל זה להגיד שכל תנועת הקיבוצים רודפת בצע, זה לצאת מפרופורציה.

היו"ר אברהם פורז:

	חבר הכנסת וילן, חבל שלא ראית את הכתבה, כי נאמר שם שהוצע לקיבוץ לעשות את זה בהרדמה תמורת 35 שקלים והם אמרו שלא צריך.

אבשלום וילן:

	כבוד היושב-ראש, אמרו לי שתפיסה עם נזם הוצגה כמעשה אכזרי. יש לי חדשות בשבילך: כל פעם כשאתה צריך לחסן, כשאתה צריך להרדים, כשאתה צריך לעשות ניתוח לפרה, אתה צריך לשים נזם.

היו"ר אברהם פורז:

	לא על זה הוויכוח. הויכוח היה על כך שזה נעשה ללא הרדמה.

משה חיימוביץ:

	לכל רפת במדינת ישראל יש רופא וטרינר מטפל. היא משלמת מכספה על כל טיפול.

היו"ר אברהם פורז:

	אז למה הזמינו קבלן כזה בלי רופא?

אבשלום וילן:

	הם כנראה שכחו להוריד עם המשחה. היתה להם כנראה קבוצה גדולה, ולכן הם אמרו שבמקום לטרטר את הוטרינר הם יביאו מישהו בקבלנות.

היו"ר אברהם פורז:

	אוי ואבוי. 



אלכס מרקוביץ:

	לא הבנתי למה העלו את הנושא הזה. גם לי היה ידוע מתוך השטח שמדובר במקרים בודדים.

היו"ר אברהם פורז:

	עושים את זה בהרדמה?

אלכס מרקוביץ:

	בהחלט. כאשר התקשרתי לרופאים מאזורים שלמים הם לא ידעו במה מדובר. דיברתי עם רופא שעובד כ-15 שנה והוא לא זכר שהוא היה צריך לבצע ניתוח כזה. בצפון אתה שומע ממספר לא קטן של רופאים שהם לא מכירים את הבעיה. כאשר אתה פונה לרופאים בדרום הם מכירים מקרים בודדים. במקרה של קיבוץ גת הם לא עשו את העבודה, ולכן הם החליטו לנצל את אותו קבלן. עלות הרדמה היא 2,3 שקלים, כך שזאת לא הסיבה.

היו"ר אברהם פורז:

	זאת הכל טיפשות?

אלכס מרקוביץ:

	בהחלט. 

יוסי וולפסון:

	בדקתי בחוקים במדינות אחרות ובהמלצות של הוועדה המדעית האירופית, וראיתי שיש בעיה מסויימת עם המשחה. הוועדה המדעית הוטרינרית של האיחוד האירופי ממליצה לא להשתמש במשחה, שזה חומר צורב ומאוד קשה לבקר. הם ממליצים לעשות סוג של ניתוח בהרדמה בגיל מסויים. אני חושב שרצוי שמשרד החקלאות יבדוק את הדברים, יוציא תקנות מסודרות מה מותר ומה אסור בתחום הזה.

	כל הנושא של רווחת בעלי החיים במשקים הוא נושא כלכלי ויש בו גורמים עסקיים שמעורבים. נראה לי נכון יהיה ש"תנובה" ו"שטראוס" יראו מה קורה במשקים.

משה חיימוביץ:

	זה לא מתפקידם. זה מתפקידם של רופאים וטרינריים שהוכשרו לזה  ויודעים מה זה רווחה של בעלי חיים. 

יוסי וולפסון:

	משרד החקלאות, שאמור היה לוודא שהדברים האלה לא יקרו, לא וידא. אמרו פה שהמקרה הוא מקרה ייחודי ונדיר. לא היו הרבה מאוד מאמצים לצלם את הסרט הזה. איפה שנפל צוות הצילום הוא מצא את הדבר הזה. הוא לא צילם את זה במצלמה נסתרת אלא בגילוי. האדם שעשה את זה והקיבוץ ידעו שזה לתוכנית טלוויזיה. אין שום רתיעה לעשות את הדברים האלה, וזה בגלל התפקוד של משרד החקלאות. אנחנו ראינו אותו בשנים האחרונות. היה נושא של חיתוכים קוסמטיים בבעלי חיים. משרד החקלאות הציע תקנות שעמדו בניגוד לעמדה של הממונה. הכנסת היתה צריכה להתערב ולחוקק חוק. כל פעם אנחנו מגיעים ורואים שמשרד החקלאות מופתע. יהיה עוד “כלבוטק” ועוד “כלבוטק”, כי החומרים האלה לא חסרים. השאלה מתי משרד החקלאות ינקוט פעולה לפני שמגיעים לבג"ץ, לפני שמגיעים ל”כלבוטק”. אולי עדיף להעביר את זה למשרד אחר. התחושה שלי היא שהעניין של משרד החקלאות ברווחת בעלי חיים ובמשקים הוא בערך כמו שדייג אוהב דגים.

עדן פוגל:
	
	באירופה המערבית נהוג לא לשים את המשחה אלא לעשות פעולה כירורגית: לשרוף את הקרניים בהרדמה.

היו"ר אברהם פורז:

	למה? המשחה הזאת שורפת? זה הרי גוף בלי עצבים.

עדן פוגל:

	אבל ברגע שהיא פוגעת בסביבה של העור..

משה חיימוביץ:

	זה בדיוק אותה תחושה כמו שאתה שם משחה על יבלת.

היו"ר אברהם פורז:

	אבל אם שמים את זה רק על הקרן לא צריכה להיות בעיה.

עדן פוגל:

	אם שמים את זה על הקרן ושמים מטפחת זה בסדר. עובדה היא שבאירופה, כמו שאמר עו"ד וולפסון, משתמשים בשיטות אחרות. במסמך שהונח פה ראיתי שהרופא הוטרינר יבצע את ההרדמה. אני מציע שהאחריות על הביצוע של כל הפעולה תהיה של הווטרינר.

היו"ר אברהם פורז:

	זה ממילא. ברגע שזאת פעולה כירורגית, היא חייבת להעשות על ידי רופא. רופא יכול להסתייע במישהו, כמו שהרופא בבית חולים מסתייע באחיות או בכוח עזר. 

עדן פוגל:

	אבל הרופא המרדים הוא הווטרינר, והמנתח זה מישהו אחר.

היו"ר אברהם פורז:

	צריכה להיות אחריות כוללת. אני לא חושב שיכול לבוא רופא וטרינר ולהגיד שרק ההרדמה מעניינת אותו. 

מיכל סגן-כהן:

	אף אחד לא חולק על זה שהפעולה שהיתה ב"כלבוטק" היתה לא תקינה. אף אחד לא סבור בשום מקום שהפעולה שנעשתה ללא הרדמה היא פעולה תקינה. ברגע שנודע למנהל השירותים הווטרינרים העניין, הוא הוציא את החוזר ולא שקט לרגע. קרוב לוודאי שאם אותם אירגונים של צער בעלי חיים היו פונים למנהל השירותים הווטרינריים במקום ל”כלבוטק”, הפעולה הזאת היתה נמנעת ולא היתה מגיעה לכלל צילום ב”כלבוטק”. הסבל היה נחסך.


היו"ר אברהם פורז:

	לחשיפה לציבור רחב בתוכנית טלוויזיה בפריים-טיים יש משמעות חשובה מאוד, בגלל שאנשים, לצערי, פוחדים יותר מחשיפה בטלוויזיה מאשר מאיזה שהוא הליך פלילי שיינקט נגדם. אלה שעושים את הכתבות האלה עושים שירות גדול לציבור. הלוואי שהיו מסתובבים עם מצלמות בכל הרפתות והיו מוצאים פעמונים מצלצלים ומשהו פסטוראלי ותו לא.

מיכל סגן-כהן:

	אני מציעה שלהבא כשיש איזה שהיא מחשבה של חריגה ברווחת בעלי חיים בצורה כמו שהיתה כאן, שיפנו למנהל השירותים הווטרינריים. לפי דעתי זה ייבדק מיידית. כשמדובר בעיסוק ברפואה וטרינרית, יתכן שקטימת קרניים באמצעות משחה איננה עיסוק בתחום.

היו"ר אברהם פורז:

	מה שנעשה פה זו בוודאי פעולה כירורגית.

מיכל סגן-כהן:

	כששמים פרסות לסוסים זאת לא פעולה וטרינרית, אבל יש בה בכל זאת התערבות..

היו"ר אברהם פורז:

	כל דבר צריך לעשות באופן סביר. יכול להיות שאם אני חותך לעצמי ציפורניים זאת לכאורה  פעולה כירורגית. אני הצלחתי להכניס לחוק הרופאים הווטרינריים סעיף שמדבר על שליחותו של רופא וטרינר. הכנסת קיבלה את זה ששליחותו של רופא ווטרינר היא בין היתר  על-מנת למנוע סבל של בעלי חיים. 

מיכל סגן-כהן:

	אין ספק שבמקרה של קטימת קרניים, שחייבת להיעשות אך ורק אחרי זריקת הרדמה, צריך להיות רופא וטרינר.

היו"ר אברהם פורז:

	הגברת סגן-כהן, אם הייתי יודע שזה מקרה חריג, שמישהו נכשל, אז זה דבר שקורה, אבל התחושה שלי היתה שזה יותר ממקרה חד פעמי. המטרה שלי בדיון הזה פה היא לא רק שמקרה כזה לא יחזור על עצמו, אלא להבטיח שהגורמים יקפידו על הנורמות הראויות.

מיכל סגן-כהן:

	הייתי מבקשת, כדי שכולם יוכלו לעשות את תפקידם כראוי, שאם יש מידע על איזה שהוא נושא כזה, שידווח מייד למנהל השירותים הווטרינריים בשדה. אני ראיתי את מנהל השירותים הווטרינריים מופתע ונרעש מהדבר הזה. הוא לא העלה על דעתו שדבר כזה מתבצע. הוא הטריח את עצמו והגיע ל"כלבוטק". המסקנה של כל הכתבה הזאת היתה שהפעולה הזאת איננה ראויה.

היו"ר אברהם פורז:

	תגובת הקיבוץ היתה: "כך מבצעים את העבודה במשך שנים לא רק בקיבוץ גת." אני מקווה שהם טועים.

מיכל סגן-כהן:

	אני מבינה שהמשטרה חוקרת. אנחנו נראה מה תהיה התוצאה.




משה חיימוביץ:

	אדוני היושב-ראש, אם היינו מביאים לפה כמה רפתנים זקנים שעסקו בזה 50 או 60 שנה, היית שומע בדיוק את אותם דברים שאמר ד"ר ניר. משק משלם הרבה מאוד כסף עבור ביטוח פר כל פרה. 

היו"ר אברהם פורז:

	לא משלמים עבור דבר כזה בנפרד?

משה חיימוביץ:

	לא. זאת היתה טיפשות של מנהל הרפת.

אבשלום וילן:

	נתתי לך עדות אישית של חבר הכנסת וילן.

היו"ר אברהם פורז:

	חבר הכנסת וילן, אני שמח שאתה אומר לי שזה לא רווח.

אבשלום וילן:

	זה רווח כאשר מוציאים עגלות לפנסיון. אז קורות התקלות. 

שי דוידוביץ:

	זה קורה בקנה מידה מאוד גדול. זה קורה למאות עגלות כל יום. האיש הזה עושה את זה ל-150. דיברנו עם המון רפתנים. הם טוענים שהם עושים את עקירת הקרניים בצורה הזאת, כי המשחה היא בעצם חומצה כימית שמענה את בעל החיים הרבה יותר.  

אלכס מרקוביץ:

	ואלה הם הקבלנים שידעו לשאול אם זאת הפעולה?

שי דוידוביץ:

	דיברתי עם הרבה מאוד רפתנים שהתלוננו על זה שהעגלות צורחות במשך שבוע שלם צרחות נוראיות.

אבשלום וילן:

	תגיד לי, כמה שנים אתה רפתן? לא שמעתי פעם אחת עגלה צורחת.

מיכל סגן-כהן:

	זה מה שקורה כאשר מי שלא מבין בבעלי חיים עוסק בהם.

שי דוידוביץ:

	היוזמות היחידות שבאות בתחום של קידום רווחת בעלי החיים, באות מהארגונים למען בעלי חיים. אין יוזמות מטעם משרד החקלאות. כל פעם שאנחנו באים לקדם משהו, אנחנו נתקלים בחומת התנגדות של משרד החקלאות. אחרי 7 שנים הגיע הזמן שנעביר את סמכויות האכיפה על חוק צער בעלי חיים לגוף שאין לו עניין במניעת קידום רווחת בעלי חיים. יש למשרד החקלאות עניין במניעת הקידום, מכיוון שבשבילו זה עסק כלכלי. בשבילנו זה בעל חיים.

משה חיימוביץ:
	
	זו סתם השמצה. אני לא יודע מאיפה אתה שואב את המידע הזה. נציגים של "צער בעלי חיים" יושבים איתי יום יום. לא היה מקרה שלא..

צחי דותן:

	אני שמח לשמוע שמדובר בקיבוצים בודדים או בנקודות בודדות, ואני שמח על הנייר שהוציא משרד החקלאות לרפתנים. מהנסיון של המשרד לאיכות הסביבה, אם אין אכיפה ואם אין ענישה אז דברים לא משתנים. לצערי, כל מי שיכול לחסוך בכסף עושה את זה. המשרד לאיכות הסביבה מתכוון למצות את הדין כדי להרתיע הלאה וכדי למגר את התופעה.

אבי פנקס:

	אני רוצה לפתוח בהבעת הערכה לנציגי משרד החקלאות על זה שאנחנו רואים התייצבות חד-משמעית למניעת התעללות בבעלי-חיים. אני מקווה שנראה את זה בהרבה דברים נוספים. בעבר לא כל כך ראינו את זה. נקווה שבעתיד כן נראה את זה. שאלו פה מי בודק את הדברים האלה ולמה לא יודעים. יש יחידה שנקראת "יחידת הפיצוח". היחידה הזאת לא ידעה מכל הסיפור הזה. או שהם נרדמו בשמירה, או שהם ידעו והם לא דיווחו. 

משה חיימוביץ:

	ברגע שזה הועבר למשטרה, "פיצוח" לא יכול להתערב.

אבי פנקס:

	אני פניתי ליחידה פעם אחר פעם וביקשתי מהם להצטרף ולראות איך מפנים תרנגולות. כל פעם הם דחו אותי במשהו. לקח 3 שנים עד שזה הופיע ב"בכלבוטק".

היו"ר אברהם פורז:

	מר פנקס, בפעם הבאה תפנה אלי. 

משה חיימוביץ:

	אני הממונה המקצועי וזה שהקים את "פיצוח". הם לא יקבלו שום תלונה שלך בלי אישורי.

היו"ר אברהם פורז:

	תפנה אליו. 

אבי פנקס:

	אני לא יודע אם המקום של "פיצוח" צריך להיות במשרד החקלאות. חסר לי פה הממונה על אכיפת חוק צער בעלי חיים במשרד החקלאות. לצערי, זה לא שהחתול שומר על השמנת, אלא יש ניגוד אינטרסים מוחלט. לא יכול להיות שהאיש אומר בוועדת החינוך שהוא נגד קיטום אווזים, כאשר זאת לא  העמדה של כל צמרת משרד החקלאות. איך אדם כזה יכול למלא את התפקיד שלו.


היו"ר אברהם פורז:

	עובדה שנתנו לו אפשרות להגיד את דעתו. עובדה שלמרות שהוא עובד משרד החקלאות הוא בא לוועדת החינוך והביע את דעתו.

אבי פנקס:

	השאלה היא איפה הוא יעבוד בעוד 10 ימים.

היו"ר אברהם פורז:

	הוא לא פוטר על רקע זה. הוא רוצה לעזוב מטעמים אחרים.

אבי פנקס:

	לפי מה שהראו בטלוויזיה, האנשים האלה עשו את זה בכזו מיומנות, שזה לא יכול להיות מקרה חריג.

משה חיימוביץ:

	מבריח ביצים, שעושה את זה כל יום, עושה את זה במיומנות בלתי רגילה.

מיכל סגן-כהן:

	הנושא של חיתוך ברקמה חיה הובא כתקנות מטעמנו ובנסיבות שהיו קיימות באותו רגע בחוק. יוזמת החוק יצאה ממשרד המשפטים וממשרד החקלאות ואחרי כן עברה לפסים אחרים. אנחנו שמחים שזה הסתיים. הדברים שאמר עו"ד וולפסון אינם נכונים.

	אני והממונה באנו למר פנקס על-מנת לבחון פעילות של מכונה להמתת אפרוחים. עמדתי על יד המכונה, כמעט עם דמעות בעיניים, ואמרתי: "חגי, תראה, האפרוחים האלה בושלו חיים." אם אתה מאשים אותנו שאנחנו לא ערים לרווחת בעלי חיים, אני לא יודעת מי עוד ער. הלכתי לראות את המכונה הזאת בעיני. זה היה דבר נורא.

בני רובין:

	לעניין ההשתייכות של הנושא למשרד החקלאות..

היו"ר אברהם פורז:

	זה מכוח החוק.

בני רובין:

	בחוק נקבע שתקנות צער בעלי חיים שיוציא שר החקלאות צריכות להיות בהתחשב בצרכי החקלאות. 

היו"ר אברהם פורז:

	אבל הוא לא מוציא לא כאלה ולא כאלה. אני שמח לשמוע ממשרד החקלאות שבעיניו הדברים האלה פסולים, ושאלה דברים שלא ייעשו. אני שמח שהוצאתם את החוזר הזה. אני לא יודע, אגב, איך אתם דואגים שזה יגיע לכל ציבור הרפתנים.



משה חיימוביץ:

	יש לנו רשימה של כל רפת ורפת.

היו"ר אברהם פורז:

	וכולם מקבלים?

משה חיימוביץ:

	כולם ביחד. זה נשלח לכל רפת.

היו"ר אברהם פורז:

	אני מקווה שהבשורה תהיה בזה שזה אסור. נפתחה פה חקירה של המשטרה. אני מקווה שהחקירה תסתיים. אני הגשתי הצעת חוק לעונשי מינימום לפי חוק צער בעלי חיים. עד עכשיו, בכל אותם מקרים שהיתה הרשעה בהתעללות בבעלי חיים, בתי המשפט הטילו עונשים מגוחכים. מר דותן, הנושא של האכיפה מוטל עליכם. צריך להביא לידיעת בתי המשפט את החומרה של הדבר, וגם לערער. אם שופט שלום נותן עונש מגוחך, צריך לערער. צריך לפנות ליועץ המשפטי לממשלה ולומר לו שהכנסת, לפחות, רואה בחומרה רבה את העבירה. התובע צריך לדרוש עונש משמעותי. אחרי שהתובע תובע עונש משמעותי והשופט לא נותן, צריך לנסות לערער. 

	אני רוצה להגיד משהו ליצרניות החלב. אפשר לומר "אותי זה לא מעניין, אני בסך הכל מקבל חלב במיכליות ועושה מזה מוצרי חלב או חלב ניגר". ובכל זאת, אני חושב שגם מי שמשווק  צריך לשים עין על הדבר. אני יודע של"תנובה" היה בעבר פרוייקט למען בעלי החיים, כולל תמיכה בבית חולים לחיות. זה היה פרוייקט יפה מאוד. אני לא יודע אם הוא ממשיך, אבל אני חושב שגם אתם צריכים לתת יד. אם תהיה תחושה בציבור שהחלב שאנחנו שותים מקורו בסבל,  יהיה לכם ירידה בצריכת החלב. יש אנשים שלא אוכלים בשר או חלב והם חיים יפה מאוד עד 120. יש תחליפים. יכול להיות מצב שהאירגונים למען בעלי חיים יעשו חרם צרכנים. אני חושב שיצרני החלב, הביצים, הבשר צריכים ליצור את התחושה שמי שאוכל ביצים, מי ששותה חלב ומי שאוכל בשר, לא נותן יד להתאכזרות בבעלי חיים. זה התפקיד שלכם. הייתי מצפה מכם באותם מקרים שאתם יודעים שיש התעללות לא לקחת את החלב הזה. 

	המגמה בעולם הולכת לקראת רווחת בעלי חיים. לניסויים אפשר עוד לומר שיש הצדקה כי הם מקדמים מדע, מקדמים מחקר, אבל אי אפשר לומר שכשאתה חותך לפרה את הקרניים בלי הרדמה זה מקדם משהו, חוץ, אולי,  מאיזה שהוא חיסכון כספי. אף אחד לא חושב שזה תענוג להיות תרנגולת מטילה, פרה ברפת. גם בתוך משק בעלי חיים אינטנסיבי אפשר לעשות יותר למען רווחת בעלי חיים. זה לא הולך להיות הילטון או מלון 5 כוכבים, אבל בין זה לבין מצבים קשים של התעללות יש עוד מרחק גדול. אנחנו נמתין לחקירה המשטרה ונראה מה קורה. תודה רבה.

הישיבה ננעלה בשעה 11:00




















































